Weermagondersoek ná man se dood | Maroela Media
Weermagondersoek ná man se dood
'n Weermaglid op patrollie in Umlazi. (Foto: Motshwari Mofokeng/ANA)
Die minister van verdediging, Nosiviwe Mapisa-Nqakula, het haar medelye betuig met 'n man van Alexandra in Johannesburg wat glo vermoor is, na bewering deur lede van die weermag. Dit terwyl hulle die regulasies van die staat van algehele afsondering afgedwing het.
"Die ondersoek word behartig deur die polisie, die militêre polisie asook die kantoor van die weermagombudsman," het die minister gesê.
"Ons is in dié stadium nie in 'n posisie om te sê wat die volgende stap gaan wees nie. As Suid-Afrikaners betreur ons wat gebeur het en ons is spyt daaroor. Ons weet nie wat die omstandighede was nie, maar die ondersoek wat onderweg is gaan meer lig werp en sal die pad vorentoe bepaal."
Die 40-jarige Collins Khosa is dood nadat soldate hom glo aangerand het. Luidens berigte het die bure gesê 'n groep mense het 'n drankie in hul erf geniet toe 'n soldaat wou weet hoekom hulle drink en nie in die huis is nie.
Nog soldate het glo opgedaag en Khosa is erg aangerand. Toe sy vrou hom later die aand bewusteloos aantref, is 'n ambulans ontbied. Paramedici het hom dood verklaar, en 'n saak van moord is aanhangig gemaak.
Mapisa-Nqakula het Suid-Afrikaners verseker dat die "reg sy loop sal neem". Sy het ook 'n beroep op inwoners gedoen om in hul huise te bly vir die duur van die afsondering wat pres. Cyril Ramaphosa afgekondig het om die verspreiding van die nuwe koronavirus te bekamp.
"Mense moet tuis bly. Hulle moenie uitgaan om te gaan kyk wat die soldate in die strate doen nie, of om hulle uit te lok nie.
Die minister van verdediging, Nosiviwe Mapisa-Nqakula. (Foto: Jonisayi Maromo/ANA)
"Veiligheidsmagte is nie ontplooi omdat daar 'n geveg woed of daar onbestendigheid in die land is nie. Hulle word landwyd ontplooi omdat daar 'n pandemie is, nie net in Suid-Afrika nie, maar wêreldwyd."
Volgens die minister is die regering nie onsensitief oor Khosa se dood omdat die regering nie omvattende kommentaar daaroor gelewer het nie.
"Ons laat sak ons koppe in skaamte. Ons het iemand in een van die gemeenskappe verloor. Ons gaan nie verdedig wat gebeur het nie, maar eweneens is dit belangrik vir mense om ons tyd te gun om die omstandighede te ondersoek waaronder die man in Alex gesterf het," het sy gesê.
'n Afvaardiging van die regering en die weermag het Khosa se familie besoek om hul medelye te betuig en hulle is "goed ontvang," het Mapisa-Nqakula gesê.
Die burgerregtegroep #NotInMyName het die polisie en weermag oor die kole gehaal ná Khosa se dood. Themba Masango, sekretaris-generaal van die groep, het gesê die weermag en polisie is selektief in hoe hulle die wet toepas wanneer hulle die regulasies afdwing.
"Die polisie en weermag was ongelukkig onder skoot vir die afdwing van regulasies gegrond op ras en klas; armer gemeenskappe is die teiken van die wreedheid en 'n algemene skending van basiese menseregte," het Masango gesê.
"Die straf vir die oortreding van afsonderingsregulasies is ook nie eenvormig vir gewone mense en regeringsleiers nie.
#NotInMyName het die polisie en weermag se optrede tydens die afsonderingstydperk veroordeel.
algehele afsondering Collins Khosa Weermag
Dis ook darem nie lekker om net heeldag in 'n sinkhuisie te sit nie. Die regering moes gedink het aan die mense in informele nedersettings en hoe naby opmekaar hulle bly.
Weermaglede is ontplooi om vrede te bewaar en om die reels af te dwing. Niemand het hul die reg gegee om enigiemand leed aan te doen nie. Ek hoop hulle word almal swaar gestraf.
As sy sê dat die mense nie die weermag moet uitlok nie, impliseer dit dat sy klaar besluit het dat die weermag onder provokasie opgetree het en onskuldig is. Dit word bevestig deur die feit dat die vermeende oortreders nog nie gearresteer is nie.
Die arme man was in sy tuin! Niemand het gesê jy mag nie eers in jou tuin wees nie! Ek dink hulle was kwaad omdat hy nie vir hulle van sy drank wou gee nie. Toe rand hulle hom aan, gaan IN sy huis en konfiskeer dit. Sluit die spul toe en gooi die sleutel weg.
En hef sommer al die inperkings op dat mense net hul lewens kan aangaan. Dit is beter om siek te word as om doid te gaan van honger of on vermoor te word.
Ons wag in spanning minister dat julle die skuldige arresteer, of probeer julle dit toesmeer!!
Hoekom stel die ryk elite nie hulle luukse wonings oop vir die arm swart mense in plakkerskampe wat vir hulle gestem het nie . Ek wonder wanneer die arm meerderheid wakker sal skrik en besef dat dit slegs die top 2 % wat anc gestem het wat al vooregte genieit . Ek daag daai ministers van die ANC uit om vir n week in n 3×4 meter sink huis gaan sit en dan kan voel hoe is dit . Vraag is hoekom het nog n klomp soldate die persoon aangerand volgens die berig .